OBH 4018/1997.
Az állampolgári jogok országgyűlési biztosa általános helyettesének jelentése
Ügyintéző: dr. Gáspárné dr. Pere Katalin

Az eljárás megindulása

G.G.-né és G.I. miskolci lakosok panasszal fordultak az állampolgári jogok országgyűlési biztosa általános helyetteséhez, kérve segítségét a nyugdíjfolyósító igazgatóságnál hosszú ideje húzódó kérelmük elbírálásához.
G.G.-né részére a ........... törzsszámon kerül folyósításra a 17.451 Ft. saját Ellátása, a 6.600 Ft. családi pótlék, és fia G. I. 15.568 Ft. árvaellátása. A panaszosok kérelme, hogy G.I. árvaellátása önállóan, külön törzsszámon kerüljön folyósításra. G.I. egyébként rokkantsági nyugdíjra is jogosult, mivel azonban az árvaellátás magasabb összegű, ez kerül folyósításra.

Érintett alkotmányos jogok:

Jogállamiság követelményéhez fűződő jogbiztonság elve (Alk. 2.§ (1) bek.)

Alkalmazott jogszabályok

A társadalombiztosításról szóló 1975. évi II. törvény (Tb.)
99.§ (1) A nyugellátást, a baleseti nyugellátást, továbbá a társadalombiztosítási szervek hatáskörébe utalt nem társadalombiztosítási ellátást a nyugdíjfolyósító szervek nyugdíjfolyósítási törzsszámmal folyósítják.
(2) A nyugdíjfolyósítási törzsszám olyan, személyes és különleges adatra nem utaló kilenc számjegyből álló számjegysor, amely a nyugdíjfolyósító szervek által folyósított ellátások azonosítására szolgál. A nyugdíjfolyósítási törzsszámot a nyugdíjfolyósító szervek képezik, és arról az érintettet írásban értesítik.

A megállapított tényállá

Az állampolgári jogok országgyűlési biztosa általános helyettese, mivel a nyugdíjfolyósító igazgatóság jogi főosztálya rövid úton történő megkeresése nem vezetett eredményre, vizsgálatra és intézkedésre felkérte az Országos Nyugdíjbiztosítási Főigazgatóság főigazgatóját. 
A vizsgálat során a főigazgató a következőket állapította meg:
A nyugdíjfolyósító igazgatóságtól bekért iratanyagban nem található olyan beadvány, amelyben G.F.-né vagy G.I. közvetlenül kérte volna, hogy G.I. árvaellátását önálló folyósítási törzsszámon, közvetlenül utóbbi kezéhez folyósítsák. Ezzel szemben a G. I. felperesnek a Miskolci Nyugdíjbiztosítási Igazgatóság ellen, rokkantsági nyugdíj összegének felülvizsgálata iránt folyó perében eljáró Miskolci Városi Bíróság tette fel a nyugdíjfolyósító igazgatósának azt a kérdést, hogy van-e lehetőség az árvaellátás „külön” utalására.
A vizsgálat során az állampolgári jogok országgyűlési biztosa általános helyettese megállapította, hogy az adott ügyben sérült a jogállamiság követelményéhez fűződő jogbiztonság elve, mivel a felnőtt, cselekvőképes G.I. nem rendelkezhetett önállóan saját ellátásával.
Az is megállapítást nyert, hogy a nyugdíjfolyósító igazgatóság időközben az állampolgári jogok országgyűlési biztosa általános helyettesének megkeresését az ellátásban részesülő kérelmének tekintve, intézkedett az iránt - erről G.I.-t 1997. július 24-én értesítette - , hogy a továbbiakban ellátása édesanyjától  független törzsszámon kerüljön folyósításra.

A fenti tényállás alapján az állampolgári jogok országgyűlési biztosa általános helyettese, mivel a panaszos kérelmének megfelelően külön törzsszámon került folyósításra, így az alkotmányos jogsérelem orvosára került, ajánlást nem tett.

Budapest, 1997. szeptember 9.

Dr. Polt Péter